Betogers maak amok op Kaapstadse snelweëVerskeie snelweë in en om Kaapstad is Dinsdagaand (12 Junie 2018) deur betogings geraak. Foto: Twitter via @CHunsingerMP Verskeie snelweë in en om Kaapstad is Dinsdagaand deur betogings geraak, insluitend paaie wat met brandende buitebande versper is en ŉ vragmotor wat aan die brand gesteek is. Die Stad Kaapstad het gesê betogers het buitebande op die R300, naby die N2, aan die brand gesteek. Polisiebeamptes is na dié toneel tussen die N2- en Hindle-afrit ontbied en het gevind dat twee van die bane in ŉ noordelike rigting versper is. Die betogers het egter laat spaander voordat die polisie opgedaag het. Op die N7 is buitebande in albei rigtings aan die brand gesteek en die snelweg moes tussen Plattekloofweg en Potsdamweg gesluit word. ŉ Vragmotor is ook op die N7-Suid aan die brand gesteek. Volgens inligting op sosiale media hou die betogings verband met ontevredenheid oor grond hoewel die motief vir die betogings nie deur amptelike bronne bevestig is nie.